Stamboll, arrestohet i dyshuari për sulmin e natës së Vitit të Ri
Kryeministri turk Yildirim konfirmon arrestimin. Sulmi la 39 të vrarë në një klub nate të Stambollit
Kryeministri turk Binali Yildirim konfirmoi se autoritetet kanë arrestuar të dyshuarin për sulmin me armë natën e Vitit të Ri në një klub të Stambollit, ku u vranë 39 persona. Abdulkadir Masharipov u arrestua të hënën gjatë një bastisjeje në lagjen Esnyurt të Stambollit. Gjatë operacionit u arrestuan edhe pesë njerëz të tjerë, përfshirë tre gra. Kryeministri turk Yildirim tha sot se i dyshuari për sulmin e natës së Vitit të Ri në Stamboll po merret në pyetje nga policia. Mediat turke më herët e kishin identifikuar Abdulkadir Masharipov si autor të sulmit, duke thënë se ai u arrestua të hënën në lagjen Esnyurt të Stambollit. Arrestimi u bë gjatë një bastisjeje në një shtëpi ku ai banonte me një shok nga Kirgistani. Gjatë këtij operacioni u arrestuan edhe pesë njerëz të tjerë, përfshirë tre gra. Guvernatori i Stambollit Vasip Shahin tha sot se shenjat e gishtave të Abdulkadir Masharipovit përputheshin me ato të sulmuesit, dhe se ai ishte trajnuar në Afganistan dhe kishte hyrë në Turqi në janar 2016. Zoti Shahin shtoi se është e qartë se sulmi u bë në emër të grupit Shtetit Islamik. Militantët kanë marrë përgjegjësi për sulmin, duke e lidhur atë me operacionet ushtarake të Turqisë kundër tyre në Siri. Më shumë se 40 shtetas të tjerë të huaj janë arrestuar në lidhje me operacionin për kapjen e Masharipovit. Zëvendës kryeministri turk Numan Kurtulmus përgëzoi policinë në një postim në Twitter të martën, ku thotë se lufta e Turqisë "kundër terrorizmit dhe pushtetit të tyre do të vazhdojë deri në fund." Sulmi i natës së Vitit të Ri ishte i treti në Turqi në dy vitet e fundit i lidhur me persona nga Azia Qendrore që kanë pranuar lidhjet me ekstremistët e Shtetit Islamik.